© Асен Тотин Траекторията на полет BGF004, зафикисрана от сайт flightradar24.com, в участъка около границата между Турция и Иран. Самолетът е достигнал границата и е направил обратен завой към Турция с последващо отклонение на юг-югоизток.

Самолетът, с който премиерът Бойко Борисов пристигна на посещение в кралство Саудитска Арабия, е направил маневра над иранското въздушно пространство по пътя за Рияд. Това показват данни от сайта Flight Radar, който проследява полети в реално време. В последвало съобщение до медиите правителството потвърди информацията и обяви, че самолетът е получил неочакван отказ за прелитане над Иран, а временно управляващият иранското посолство у нас е извикан от Министерството на външните работи.

Сигналът беше получен от читател на "Дневник", който изпрати и скрийншот от траекторията на самолета. Моделът и обозначенията му - "Еърбъс А319" с регистрационен номер LZ-AOB, съвпадат с този на правителствения авиоотряд АО-28, с който делегацията отпътува за кралството.

Радарните данни - потвърдени и от справка на "Дневник" в приложението на Flight Radar - сочат, че от Турция самолетът е навлязъл във въздушното пространство над Западен Иран, но впоследствие е пресякъл отново границата с Турция и се е отклонил на юг през Ирак.

Обичайният маршрут, използван от превозвачи на Балканите към Арабския полуостров, минава през Турция, Средиземно море и Египет и избягва Сирия и Ирак. Това се илюстрира и от снимка на трасетата в района от сутринта на 29 ноември, на която се вижда, че повечето авиокомпании заобикалят небето на двете държави. Минаващите през Иран са на път за страни като Кувейт и Обединените арабски емирства, докато за Саудитска Арабия се лети над Египет и Източното Средиземноморие.

"Имаме разрешение за полет над Иран"

От друга страна, отношенията между Иран и Саудитска Арабия са достигнали едно от най-ниските си равнища за последните десетилетия. Уахабитското кралство забрани миналата година полети от и до Иран, а ислямската република рядко допуска във въздушното си пространство самолети от и до летища в уахабитското кралство.

"Дневник" потърси Министерството на външните работи за коментар, но пресцентърът му пренасочи към Правителствената информационна служба. Нейни представители отказаха коментар и обясниха, че ще проверят информацията.

По-късно от пресслужбата на кабинета разпространиха изявление до медиите, според което "правителственият самолет е притежавал необходимите дипломатически разрешения за полет над иранското въздушно пространство". Кабинетът цитира външния министър Екатерина Захариева, която е в Рияд като част от делегацията на Борисов.

"Полученият в последният момент отказ за прелитане е необясним и поради тази причина днес в МВнР в София е извикан временно управляващият иранското посолство у нас," пише още пресслужбата.

"След като екипажът е получил искането за излизане от иранското въздушно пространство, той се е върнал към Турция и със съдействието на турските власти е получено разрешение за осъществяване на полета над иракска територия, обясни вицепремиерът. Тя изрично подчерта, че българската страна е имала официално издадено разрешение за преминаване през територията на Иран и за отиване, и за връщане, още преди осъществяването на полета и всякакви твърдения за липса на разрешение и неспазване на процедурите, са неверни и спекулативни."

Думите на Захариева същевременно не обясняват решението да се използва иранското въздушно пространство за пътуването до Рияд.

Представетили на иранското посолство, потърсени от "Дневник", за момента се въздържат от коментар.